runetrust/blame-folketinget-dk huggingface dataset:
Eva Flyvholm (EL), 2019-04-02:
Jeg synes, vi er nødt til at have en diskussion af, om ikke Danmark skal være med til at spille ind i diskussionen om, hvorvidt vi både skal hæve de frivillige bidrag og også se på, om andre lande kan være med til at bidrage mere til Europarådets arbejde, for lige nu står vi i en situation, hvor det, at Rusland har trukket, hvad skal man sige, deres økonomi ud af ligningen, gør, at Europarådet simpelt hen er ved at gå fuldstændig rabundus.
Simon Emil Ammitzbøll (LA), 2014-02-27:
Vi oplevede det under Muhammedkrisen, og vi har vel i virkeligheden også for nylig i forbindelse med et besøg fra Kina oplevet, at der var nogen, der mente, at det ville være at træde for hårdt på de totalitære følelser, hvis der var nogen, der blafrede lidt med et tibetansk flag.
Lars Løkke Rasmussen (V), 2017-05-23:
Det er vel i øvrigt også det, som har været det generelle billede, når jeg har lyttet til ordførerne her i dag, og derfor må man selvfølgelig erindre sig, hvad vi talte om til en start, nemlig den økonomiske værdi af det aktuelle bloktilskud, den økonomi, der knytter sig til de opgaver, der løses af Danmark, som kan hjemtages, og de opgaver, som er rigsanliggender, og som naturligvis også vil overgå til et selvstændigt Grønland. Så i det lys er temaet for en eventuel folkeafstemning i Grønland naturligvis helt centralt, og jeg går ud fra, at der vil være en dialog mellem regeringen og naalakkersuisut, inden et forslag i givet fald sendes til afstemning.
Frank Aaen (EL), 2010-12-15:
Det er jo det, som jeg synes er helt absurd i Radikale Venstres politik, nemlig at hvis man mislykkes fra politisk hold med at skabe beskæftigelse, mislykkes med at lave en ordentlig aktivering og uddannelse af arbejdsløse, så straffer man de arbejdsløse ved at smide dem ud af a-kassen og sende dem ud i fattigdom.
René Christensen (DF), 2016-05-13:
De kommer til at pibe ovre hos finansministeren og sige: Hvorfor er der loft over vores anlægsbudgetter, hvorfor kan vi ikke få lov at bruge alle de penge, vi har, for vi synes, det er foruroligende, at vi ikke kan få lov til at bruge de penge, vi har stående på bogen?
Per Clausen (EL), 2008-05-23:
Og det er sådan set baggrunden for, at Enhedslisten siger to ting: for det første, at vi ikke skal godkende produkter, som der ikke er ført dokumentation for at der er stor sandsynlighed for er ufarlige - altså det omvendte princip af det, der er det sædvanlige princip - og for det andet, at vi har brug for at forske specifikt i miljø- og sundhedsmæssige effekter, ikke bare som en sidegevinst til den øvrige forskning på det her område, men som et særligt projekt.
Ole Sohn (SF), 2003-05-08:
Nu ved jeg ikke, om hr. Kristian Thulesen Dahl vil løfte sløret for interne diskussioner i Dansk Folkeparti, men jeg synes, det kunne være lidt interessant at få at vide, hvordan man har diskuteret det at lave en skattelettelse finansieret af velfærdsforringelser i kommunerne, for man tager jo fra kommunernes økonomi.
Marianne Jelved (RV), 2012-10-04:
Der fik jeg syn for sagen og en vis beundring for Dansk Folkeparti, for hr. Kristian Thulesen Dahl gik sammen med fru Pia Kjærsgaard til regeringen og sagde: Vi er med på at støtte regeringen, men vi synes, at vi skal prøve at finde på noget andet, så det ikke alt sammen er besparelser; vi vil også gerne lave reformer, og vi vil faktisk foreslå, at vi laver en reform af dagpengene, så dagpengeperioden bliver på 2 år, og at vi ændrer genoptjeningsretten.
Ellen Trane Nørby (V), 2010-05-06:
Der er anslået 9.000 mænd, der hvert år bliver udsat for vold i nære relationer, og det er klart, at vi med den nye handlingsplan, der kommer, og med den aftale, vi lavede i satspuljeregi, må sikre, at både antallet af kvinder, der udsættes for vold i nære relationer, og antallet af mænd, der udsættes for vold i nære relationer, bliver markant reduceret.
Dennis Flydtkjær (DF), 2015-02-24:
Jeg synes, det er vigtigt, at vi har respekt for dyr, lige meget om det er produktionsdyr eller kæledyr, og behandler dem ordentligt; at de ikke lider unødig gene, og at vi sørger for, at der er klare rammer for, hvordan man forventer de skal behandles.
Peter Kofod (DF), 2024-04-10:
Kommunerne er vi jo enige om er forpligtede af loven, og kommunerne skal overholde loven, og hvis der så er noget økonomi i det spørgsmål, må der jo sidde nogle ansvarlige mennesker på Christiansborg, der enten retter op på det misforhold, at ambitionsniveauet er for højt i forhold til økonomien, eller at man må skrue ned for ambitionerne.
Birthe Rønn Hornbech (V), 2007-03-22:
Samfundet er blevet meget mere indviklet, produkternes farlighed f.eks. er blevet mere uigennemskuelig, der er mange flere hensyn, vi skal tage i dag, end da samfundet var mere enkelt og man agede med stude og kunne nøjes med en 20-års-forældelsesfrist.
Pernille Vermund (NB), 2023-05-31:
Men når jeg spørger, er det jo, fordi det er sådan, at når vores soldater er udsendt, er det og har det i mange år været under nogle vilkår, som har været ikke bare livsfarlige, for krig er livsfarligt, men ekstra livsfarlige, fordi de har været udsendt med materiel, som simpelt hen ikke er godt nok.
Helle Thorning-Schmidt (S), 2014-04-08:
Samlet set skal det være sådan, at danske virksomheder, som har brug for udenlandsk arbejdskraft, nemt kan få adgang til den uden en masse papirbøvl, for det er med til at sikre vækst og arbejdspladser i Danmark, og det er et af regeringens næste initiativer.
Troels Lund Poulsen (V), 2006-12-05:
Men rent umiddelbart mener jeg sådan set, at vi har et meget stærkt beslutningsgrundlag for at klæde os bedst muligt på til at møde de udfordringer, vi står over for, ikke mindst på baggrund af det analysearbejde, som regeringen udarbejdede sidste år efter de forfærdelige hændelser, vi oplevede i London.
Sophie Hæstorp Andersen (S), 2010-05-07:
I spørgetimen i onsdags gav indenrigs- og sundhedsministeren mig ret i, at når man, som finansministeren gør, går ud til kommunerne og siger, at nu skal alle kommunerne lægge sig på gennemsnittet af de udgifter, de har, f.eks. på skoleområdet eller på daginstitutionsområdet eller til de ældre, så falder det generelle gennemsnit jo på et eller andet tidspunkt endnu mere.
Kirsten Normann Andersen (SF), 2021-11-25:
Det skaber et bedre samspil i behandlingen af borgerne, som både er omfattet af serviceloven og sundhedsloven, når borgere og pårørende kan få et samlet overblik over aftaler, og når kommunen modtager oplysninger om borgerens indlæggelse og udskrivning, ligesom sygehuset får kontaktoplysninger på kommunen.
Pia Christmas-Møller (KF), 2006-06-01:
Når man ser tilbage på det folketingsår, som vi netop er i færd med at afslutte, er der sket meget politisk og gennemført mange politiske resultater, herunder flere store reformer: politi- og retskredsreformerne, kommunal- og kredsreformerne, og vi er godt i gang med at forberede en velfærdsreform.
Benedikte Kiær (KF), 2010-03-03:
Det er jo i øvrigt derfor, at det er ekstremt vigtigt med de her fattigdomsindikatorer, at vi har et redskab, så vi kan gå ind og hjælpe den enkelte, som oplever fattigdom, og som kun har få ressourcer, og at vi får hjulpet den enkelte til at kunne klare sig selv i livet.
Frederik Bloch Münster (KF), 2025-10-09:
Fortæller fru Signe Munk Folketinget, at det er vigtigere for SF at trække sig ud af en konvention for at kunne tildele dobbelte statsborgerskaber end at trække sig ud af en anden konvention for at sikre, at vi kan tage passet fra de kriminelle, der intet har at gøre i Danmark?
Jan Trøjborg (S), 2002-05-29:
Jeg husker de voldsomme slagsmål med Dansk Industri, men også lidt med Det Konservative Folkeparti og Venstre om at komme med på den vogn, der nu kører og heldigvis kører med nogle ekstra stramninger på bødeområdet efter Folketingets vedtagelse under tredjebehandlingen af konkurrenceloven.
Bente Dahl (RV), 2005-10-12:
Den struktur, Ministerrådet arbejder for, indebærer, at ikke kun projekter, der er indlysende gode og relevante, ses efter i sømmene og standses, men også yderst velfungerende kulturprojekter brydes op og spredes for alle vinde i reformismens hellige eller i disse tilfælde uhellige navn.
Rune Lund (EL), 2005-05-03:
Vi synes, at det havde været meget mere på sin plads at sige til f.eks. Frankrig: Hør her, I fifler med den våbenembargo, som I selv har været med til at vedtage, hvad er meningen? Det her kan I simpelt hen ikke gøre, I må holde op med at eksportere våben til Kina.
Karen Hækkerup (S), 2012-01-27:
Derfor skal vores politik også dreje sig om at få folk i arbejde og beskæftigelsespolitikken skal handle om, at vi ikke skaber fattigdom, men skaber fremtid og job til folk. Som beskæftigelsesministeren sagde, kan man jo vælge mange indsatser, når man skal få folk i arbejde.
Kirsten Normann Andersen (SF), 2021-04-22:
Jeg er sikker på, at hvis det er sådan, at det sikres, at borgere har noget fast personale omkring sig, så skaber man også den gode relation, der gør, at man kan levere en værdig ældrepleje, og udvikler der sig en dårlig kultur, er det ledelsens ansvar at tage sig af det.
Per Clausen (EL), 2013-05-29:
Nej, det vil jeg ikke, kan jeg sige til hr. Mads Rørvig, men vi står ved alt, hvad vi har sagt, og vi står også ved, at vi nok skal sørge for, at den finanslovsaftale, vi laver med regeringen, får et sådant indhold, at den vil hensætte Venstre i en blanding af gråd og tænders gnidsel.
Villy Søvndal (SF), 2004-05-12:
Det er da klart, at en befolkning, der ved, at en statsminister, der har adgang til en efterretningstjeneste, og en statsminister, der anvender et argument om, at masseødelæggelsesvåben ikke er noget, vi tror, det er noget, vi ved, og en statsminister, der taler om store sorte skyer, der kommer drivende op mod vores byer, hvis vi ikke griber ind, og en befolkning, der får forelagt de oplysninger fra en, der sidder med alle informationer fra en efterretningstjeneste, må antage, at den statsminister har bare en lille smule grund til at sige, som han gør.
Martin Lidegaard (RV), 2015-12-16:
Dem, der hørte vores forespørgsel her i formiddag, kan jo bevidne, at vi nu er i den situation, at fordi regeringen ikke har styr på sit parlamentariske flertal og ikke har styr på sine aftaler, skal landets pensionister nu opleve først at få en boligydelse udbetalt, som så siden skal efterreguleres, fordi man er begyndt at administrere efter en lov, som man så alligevel ikke kunne få vedtaget.
Johs. Poulsen (RV), 2008-05-07:
Vi er også af den opfattelse, som Socialdemokraterne har givet udtryk for, at det vigtigste, man kunne gøre i dansk trafikpolitik i de her år, var at tage en hurtig principbeslutning om, at roadpricing skulle indføres, og at man så kunne gå i gang med at forberede det ud fra en sådan principbeslutning med alle de teknikaliteter og alle de ting, der lægges heri, og at man så også i princippet kunne gå i gang med at varsle over for folk, at de skulle investere i det udstyr, der skulle til, for at man kunne lave en effektiv roadpricing.
Thor Pedersen (V), 1998-12-17:
Alene fra august til november i år er skønnet for udgifterne til efterløn sat op med mere end 1 mia. kr. Selv om vi ikke i vores oplæg til finanslovforhandlingerne havde forslag om ændringer i efterlønsordningen, måtte vi konstatere, at det var nødvendigt, at der blev taget fat her og nu.
Erling Bonnesen (V), 2010-04-27:
Derfor er det lige præcis, at systemet er indrettet, som det er nu, sådan at man set med de rigtige faglige briller kan få tildelt den rigtige hjælp på det rigtige tidspunkt – så det ikke er de her tilfældigheder, der styrer, og som den radikale ordfører giver udtryk for at hun hellere vil tilbage til.
Karsten Hønge (SF), 2023-10-05:
DR producerede jo dokumentarserien »Skyggekrigen«, og jeg tror nok, det fik det til at løbe koldt ned ad ryggen på mange af os, da vi så, hvordan russiske fiskefartøjer blev brugt til spionage mod Færøerne, mod rigsfællesskabet og jo generelt mod demokratiske lande.
Karsten Lauritzen (V), 2011-12-20:
Jeg tror faktisk, at hvis hr. Ole Hækkerup kigger lidt på de politiske reaktioner, der var, efter at arbejdsgruppen, der bestod af Politiets Efterretningstjeneste, politiet og IT- og Telestyrelsen osv., som rigtigt nok, som det er refereret af ordføreren, kom med en anbefaling om at lave logningsbekendtgørelsen om, udvide den, så tror jeg faktisk, han vil se, at Venstres tidligere retsordfører hr. Kim Andersen, og jeg tror også repræsentanter for Det Konservative Folkeparti, sagde, at man nu syntes, at det ville være at gå for langt.
Bjarne Corydon (S), 2011-12-01:
Den diskussion synes jeg sådan set også, at jeg stiller mig til rådighed for ved at tilkendegive min og regeringens klare holdning, som er, at der er en rimelighed i at sætte om ikke et lighedstegn så i hvert fald en analogi imellem vores pensionsvilkår som politikere og det, der gælder i forbindelse med arbejdsmarkedspensioner, fordi det ikke er en social pension, som vi som politikere modtager efter endt arbejde, men det er at ligne med en arbejdsmarkedspension, som jo er ganske udbredt.
Jens Christian Lund (S), 2011-05-13:
Det er vanskeligt at få disse løsninger til at virke, og jeg skal nok lade være med at gå ind i en større religiøs debat med Venstre om, hvorfor det ikke altid er, at de private løsninger virker, men her gør vi så noget, og vi er enige om i forligskredsen at styrke bankpakke III og fremme private løsninger.
Anne Baastrup (SF), 2001-05-23:
Det fører mig over til, at vi efter min opfattelse skal passe på med at tage det der skridt, hvor vi i virkeligheden kommer til at umyndiggøre folk og fastholde dem i en patientrolle i stedet for at arbejde i retning af det der recovery, som vi nu har fået ind i vores ordforråd, og se på, hvor det sunde er i den pågældende.
Margrethe Vestager (RV), 2012-04-26:
Derfor sender finanspagten jo det meget entydige signal til borgere og til virksomheder, at vi vil have styr på vores økonomi, sådan at de kan handle i tillid til, at den ramme, der er lagt, holder, at renterne er stabile, at der er forudsigelighed, for det er en af de væsentligste faktorer for at få vækst.
Jann Sjursen (KD), 2004-04-28:
her simpelt hen, hvad al anstændighed næsten byder Folketinget at gøre, set i forhold til hvordan udviklingen har været. Vores ønske om at fremsætte forslaget skal selvfølgelig også ses i lyset af, at vi mener, at regeringen på en række områder, selv om der fortsat gives mange penge fra staten til almennyttige og humanitære organisationer, i virkeligheden på nogle områder har givet dem et øksehug, f.eks. i forhold til diskussionen om portostøtten, som har ramt dem meget hårdt, og at man i virkeligheden også kan se det her forslag som et led i at give dem mulighed for at kompensere for noget
Sophie Hæstorp Andersen (S), 2003-02-28:
Faktum er jo, at vi jo ikke i dag har særlig mange tilbud til de allermest belastede stofmisbrugere, dem, der har været i op til 20 behandlinger uden resultat, og som efterhånden er kommet så langt ud, at de ikke har andre steder at være end at fixe eller være på gaden.
Lennart Damsbo-Andersen (S), 2020-06-09:
Det er jo rigtigt, at vi har undersøgt det i forhold til brandmænd, og der er jo lavet videnskabelige undersøgelser af, hvorvidt der er en sammenhæng mellem det at være brandmand og så det, at der er nogle af dem, der har fået kræft, og der har vi jo fået dokumenteret – det kan man så sige er ærgerligt – at der ikke er en sammenhæng.
Klaus Kjær (DF), 2000-02-22:
Men der er naturligvis altid nogle borgere, som privat aldrig får adgang til den nye informationsteknologi, og for dem skal der selvfølgelig også være muligheder for at benytte informationsteknologiens muligheder. En udbygning af folkebibliotekerne i netværkssamfundet kræver imidlertid meget store kommunale ressourcer, og regeringen kan ikke bare forpligte kommunerne til at øge deres budgetter på dette område med millionbeløb, samtidig med at man formentlig fortsat vil forlange, at kommunerne holder udgifterne i ro.
Ole Stavad (S), 2000-11-16:
Jeg forstår efter sådan lige at have konstateret, at det er et spørgsmål, der er stillet i udvalget vistnok i sidste uge, og jeg synes, at man kan beskylde os for meget, men ikke med rette, at vi ikke gør os umage for at svare Folketingets Skatteudvalg så hurtigt som overhovedet muligt. Jeg tror, at hvis man prøver at kigge over en årrække, så vil det være svært at finde nogen periode, hvor det med konsekvens er lykkedes at svare så hurtigt, som vi gør, og vi gør os bestræbelser for at gøre det.
Karen Ellemann (V), 2010-02-10:
Det kan jeg sådan set godt forstå, men det var lidt fristende, fordi jeg synes, at spørgsmålet var meget, meget klart, og jeg synes også, at det nogle gange klæder os bare at svare kort og klart på de spørgsmål, der bliver stillet, og det valgte jeg så at gøre.
Kristian Thulesen Dahl (DF), 2012-05-09:
Og jeg tror også, at regeringen må have en interesse i, at den bliver afløst af, at folk bliver mere mobile, at de tør skifte bolig igen, sådan at hvis man får arbejde langt væk fra, hvor man bor i dag, er der mulighed for, at man kan sætte sit hus til salg og tro på, at det kan blive solgt og man kan købe noget andet, altså at der også kommer bevægelse på boligmarkedet.
Christian Rabjerg Madsen (S), 2017-05-18:
Det ville også være positivt, hvis søfartsnationen Danmark – på grund af vores mange øer og forbindelser har vi jo langt flere færger end så mange andre lande – ville være med til at sætte kursen for fremtidens færgefart eller måske endda, som ordføreren for forslagsstillerne også var inde på, skabe et forretningseventyr, mens vi gør noget godt for klimaet og miljøet.
Andreas Steenberg (RV), 2014-01-17:
Derfor vil jeg bare gerne kvittere for hr. Lars Christian Lilleholts tale, som jo siger, at Venstre trods alt har et CO2-mål, nemlig 34 pct. Og det synes jeg da er meget godt at vi har fået vide i dag, altså at Venstre sådan set har i sinde at gøre noget for at mindske CO2-udslippet.
Ellen Trane Nørby (V), 2017-05-17:
Så håber jeg egentlig bare på, at det samarbejde, der har været hidtil i Folketinget, på det her område kan fortsætte, for som mange af ordførerne har sagt, er vi kommet langt, men der er stadig væk områder, hvor der er vej at gå i forhold til at sikre en ordentlig behandling på det her område.
Karen Hækkerup (S), 2011-04-05:
Man gør det allerede med nogle af de alvorligere straffelovsovertrædelser, og der vil være andre gange, hvor man står i en situation, hvor det skal koordineres, hvis folk er i arbejde, eller hvis de har familie og der er nogle grunde til, at det tager noget tid at finde den rigtige plads og få arrangeret en afsoning.
Elisabeth Arnold (RV), 2000-12-07:
Jeg tror, hr. Helge Adam Møller må være blevet overtræt, siden det er forbigået hans opmærksomhed, at Det Radikale Venstre slet ikke har holdt sin ordførertale endnu, men alligevel gik i gang med at skælde os ud, fordi vi blankt afviste forslaget.
Karina Adsbøl (DF), 2012-02-09:
Men der er jo forskel på 4 måneder og på 1 år og 1 måned, og jeg må sige, at i så grove tilfælde er 4 måneder da rimelig kort tid, for efter 4 måneder kan de jo gå ud og fortsætte deres arbejde derude med at opkræve penge.
Morten Messerschmidt (DF), 2022-02-11:
Nej, hr. Jens Rohde, er sandheden ikke snarere, at det netop er på grund af journalisters aktindsigter, udvalgsspørgsmål og § 20-spørgsmål, at det overhovedet kom for en dag, at der var foretaget omfattende sms-sletninger, og at det netop er på grund af de muligheder, at man så fra Folketingets side kunne lægge et pres på regeringen, sådan at granskningskommissionen blev bekendt med i hvert fald en del af det?
Lene Espersen (KF), 2004-05-12:
Jeg tror, at frem for at diskutere på det sådan lidt hypotetiske niveau, som vi gør, når det drejer sig om en forening, kunne vi prøve at bringe det fuldstændig ned på jorden, så alle, der lytter til debatten, kan forstå, hvad det er, jeg siger.
Mette Thiesen (DF), 2024-02-21:
Jeg er sådan set også fuldstændig enig i det, ministeren siger om, at vi skal bremse de her ægteskaber med mindreårige, som vi jo desværre stadig væk ser, og som ministerens kollega social- og boligministeren i øvrigt også har udtrykt meget, meget stor forargelse over stadig væk sker.
Orla Hav (S), 2020-05-28:
Den ordning, vi i dag skal tage stilling til, er helt tæt på praksis i hverdagen, nemlig en adgang for medarbejdere eller andre, der er involveret i hverdagens liv i virksomhederne, til at kontakte Erhvervsstyrelsen, hvis de har mistanke om svindel med offentlige midler, og det på en sådan måde, at vedkommende kan bevare sin anonymitet undtagen over for udvalgte medarbejdere i Erhvervsstyrelsen, som har tavshedspligt, når det gælder navn på kontakten.
Lars Barfoed (KF), 2013-10-08:
Jeg vil da ikke på forhånd lægge mig fast på, hvordan det skal se ud om 5 eller 10 år, men jeg tror, vi kommer til at vurdere samlet set, hvordan vi fordeler støtten, især når man tager i betragtning, at vi jo altså samlet har set, at her er der sket en forringelse af dagbladenes økonomi, fordi man har pålagt dem lønsumsafgift og reklameafgift og også fastholdt mediestøttebeløbet, men at man har ydet betydelig større beløb til bl.a. Danmarks Radio og TV 2.
Bertel Haarder (V), 2006-05-04:
Ønsket om at få mulighed for, at partnerskab kan indgås ved en kirkelig eller religiøs handling, lyder hverken fra folkekirkens eller fra andre trossamfunds side og lyder slet ikke med en sådan bredde og tyngde, at det viser et rimeligt behov for at ændre lovgivningen.
Joachim B. Olsen (LA), 2014-02-07:
Jeg vil gerne bede ordføreren forklare, hvad rationalet for Socialdemokratiet er, når man giver borgere, der er på en jobafklaringsforløbsydelse, et beløb, som er lavere end regeringens fattigdomsgrænse – og det er altså syge borgere, som man må regne med vil være på den i mere end 3 år.
Ane Halsboe-Larsen (S), 2011-12-13:
Det kan godt være, at Venstre siger, at det er en uundgåelig udvikling, at der kommer flere og flere udenlandske vogne og færre og færre danske i Danmark, men vi finder os ikke i lovovertrædelserne, og vi vil kæmpe for, at der kommer øget kontrol.
Lars Barfoed (KF), 2002-11-06:
Så det har helt sikkert ikke været overraskende for hr. Keld Albrechtsen at høre argumentation fremsat mundtligt, når han har haft lejlighed til at læse den, da han forberedte sig på drøftelsen her i dag. Må jeg så sige om arbejdsmarkedsreformen, at der reducerer vi faktisk ca. 33 forskellige ydelser til tre hovedydelser.
Karin Gaardsted (S), 2017-12-07:
Socialdemokratiet er sammen med Enhedslisten, Alternativet, Radikale Venstre og SF blevet enige om en fælles vedtagelsestekst, som jeg hermed skal læse op: Forslag til vedtagelse »Folketinget konstaterer, at ældreplejen mange steder er så presset, at det går ud over plejen og omsorgen for de ældre.
Morten Bødskov (S), 2013-04-10:
I forlængelse af det samråd – jeg er godt klar over, at det var et andet forslag, det er bare for at gøre opmærksom på, at der sker noget på området, altså med kontrolapparaterne – har regeringen fremsat et lovforslag, som er med til at øge fleksibiliteten på området.
Eva Kjer Hansen (V), 2001-04-17:
For at få familielivet til at hænge sammen og for at undgå, at det bliver børnene, der skal lide under hverdagspresset, er det vigtigt, at vi sikrer ordentlige muligheder for at kombinere arbejdsliv med privatliv. Det kræver simpelt hen fleksibilitet, og det gælder også på børnepasningsområdet. Jo mere fleksibilitet og jo bedre mulighed vi giver familierne til at kombinere arbejde og privatliv, jo flere vil vi se være aktive på arbejdsmarkedet, og især jo flere kvinder vil vi kunne sikre, at de også kan være med på arbejdsmarkedet.
Jens Rohde (KD), 2022-03-29:
Så jeg holder absolut blikket på sporet, men der er bare mange lag i det her, og det er i forhold til de krænkelsesparate, altså dem, det ikke synes, det er rart at blive talt grimt til, at jeg synes man siger, at målet helliger midlet, så vi går ind med de store kampvogne – undskyld billedet her, det er måske ikke så passende i den her tid – og begynder at lave noget, der reelt begrænser din og min ytringsfrihed.
Mads Rørvig (V), 2012-02-22:
Synes ministeren ikke, det er rimeligt, at man, hvis man er i tvivl om, hvorvidt et lovforslag er konventionsstridigt eller ej, så venter på at få en afklaring på, hvorvidt lovforslaget er konventionsstridigt eller ej, før man fortsætter behandlingen her i Folketinget?